RO Jurnalul Oficial al Uniunii Europene L 140/1

REGULAMENTUL (UE) 2015/846 AL COMISIEI

din 28 mai 2015

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acetamiprid, ametoctradin, amisulbrom, bupirimat, clofentezin, etefon, etirimol, fluopicolid, imazapic, propamocarb, piraclostrobin și tau-fluvalinat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Pentru acetamiprid, etefon, propamocarb și piraclostrobin, limitele maxime de reziduuri (LMR) sunt stabilite în anexa II la Regulamentul (CE) nr. 396/2005. Limitele maxime de reziduuri (LMR) pentru clofentezin au fost stabilite în anexa II și în partea B din anexa III la Regulamentul (CE) nr. 396/2005. Pentru ametoctradin, amisulbrom, bupirimat, etirimol, fluopicolid, imazapic și tau-fluvalinat, LMR au fost stabilite în partea A din anexa III la Regulamentul (CE) nr. 396/2005.

(2) În contextul unei proceduri de obținere a autorizației de utilizare pe banane a unui produs de protecție a plantelor care conține substanța activă acetamiprid, a fost depusă o cerere de modificare a LMR existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța ametoctradin, o astfel de cerere a fost depusă pentru hamei. În ceea ce privește substanța amisulbrom, o astfel de cerere a fost depusă pentru struguri. În ceea ce privește substanța bupirimat, o astfel de cerere a fost depusă pentru caise, piersici, căpșuni, struguri, fructe de rug, cucurbitacee, plante aromatice și anghinare. În ceea ce privește substanța clofentezin, o astfel de cerere a fost depusă pentru cireșe, cucurbitacee cu coajă comestibilă, tomate și pătlăgea vânătă. În ceea ce privește substanța etefon, o astfel de cerere a fost depusă pentru strugurii de vin. În ceea ce privește substanța fluopicolid, o astfel de cerere a fost depusă pentru varză chinezească. În ceea ce privește substanța propamocarb, o astfel de cerere a fost depusă pentru ceapă de primăvară și varză chinezească. În ceea ce privește substanța piraclostrobin, o astfel de cerere a fost depusă pentru guliile furajere și napi. În ceea ce privește substanța tau-fluvalinat, o astfel de cerere a fost depusă pentru fructe semințoase, caise și piersici.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea substanței imazapic pe boabele de soia. Solicitantul susține că utilizările autorizate ale acestei substanțe pe astfel de culturi în Brazilia generează reziduuri care depășesc LMR prevăzută în Regulamentul (CE) nr. 396/2005 și că este necesară stabilirea unei LMR mai ridicate pentru a se evita barierele comerciale la importul culturii respective.

(5) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(6) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(7) Autoritatea a concluzionat în avizele sale motivate că, în ceea ce privește utilizarea substanței bupirimat pe castraveți, nu este necesară nicio modificare a LMR existent. În ceea ce privește utilizarea substanței bupirimat pe plantele aromatice și anghinare și utilizarea substanței clofentezin pe cireșe, tomate, pătlăgele vinete și dovlecei, datele prezentate nu au fost suficiente pentru a stabili LMR-uri noi. Prin urmare, LMR-urile existente ar trebui să rămână neschimbate.

(8) În ceea ce privește substanța etirimol, care este principalul produs de degradare al bupirimatului, autoritatea recomandă stabilirea unor LMR-uri noi pentru caise, piersici, fructe de rug și cucurbitacee cu coajă necomestibilă, care să acopere utilizările substanței bupirimat la aceste culturi.

(9) În ceea ce privește substanța etefon, autoritatea recomandă stabilirea unei noi LMR pentru strugurii de masă la un nivel de 1,5 mg/kg, care a fost obținut prin rotunjirea valorii de 1 mg/kg calculată cu ajutorul calculatorului de LMR al Organizației pentru Cooperare și Dezvoltare Economică (OCDE). Cu toate acestea, date fiind preocupările exprimate de unele state membre, este mai adecvat să se stabilească LMR la nivelul nerotunjit de 1 mg/kg Această valoare acoperă în mod adecvat utilizările preconizate pe strugurii de masă.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Prin urmare, Regulamentul (CE) nr. 396/2005 ar trebui modificat în consecință.

(12) Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 28 mai 2015. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing MRL for acetamiprid in bananas (Aviz motivat privind modificarea LMR existente pentru acetamiprid în vederea utilizării pe banane). EFSA Journal 2014;12(9):3824 [20 p.]. doi:10.2903/j.efsa.2014.3824.

Reasoned opinion on the modification of the existing MRL for ametoctradin in hop (Aviz motivat privind modificarea LMR existente pentru ametoctradin în vederea utilizării pe hamei). EFSA Journal 2014;12(10):3879 [17 pp.]. doi:10.2903/j.efsa.2014.3879.

Conclusion on the peer review of the pesticide risk assessment of the active substance amisulbrom (Concluzia evaluării inter pares a riscului utilizării ca pesticid a substanței active amisulbrom). EFSA Journal 2014;12(4):3237 [75 pp.]. doi:10.2903/j.efsa.2014.3237.

Reasoned opinion on the modification of the existing MRLs for bupirimate in various crops (Aviz motivat privind modificarea LMR existente pentru bupirimat în vederea utilizării pe mai multe culturi). EFSA Journal 2014;12(7):3804 [35 pp.]. doi:10.2903/j.efsa.2014.3804.

Reasoned opinion on the modification of the existing MRLs for clofentezine in cherries, cucurbits with edible peel, tomatoes and aubergines [Aviz motivat privind modificarea LMR existente pentru clofentezin în vederea utilizării pe cireșe, cucurbitacee cu coajă comestibilă, tomate și pătlăgea vânătă]. EFSA Journal 2014;12(10):3860 [22 pp.]. doi:10.2903/j.efsa.2014.3860.

Reasoned opinion on the modification of the existing MRLs for ethephon in table olive and table grape (Aviz motivat privind modificarea LMR existente pentru etefon în vederea utilizării pe măslinele de masă și strugurii de masă). EFSA Journal 2014;12(5):3698 [22 pp.]. doi:10.2903/j.efsa.2014.3698.

Reasoned opinion on the modification of the existing MRL for fluopicolide in Chinese cabbage (Aviz motivat privind modificarea LMR existente pentru fluopicolid în vederea utilizării pe varză chinezească). EFSA Journal 2014;12(9):3822 [20 pp.]. doi:10.2903/j.efsa.2014.3822.

Reasoned opinion on the setting of a new MRL for imazapic in genetically modified soya bean (Aviz motivat privind stabilirea unei noi LMR pentru imazapic în vederea utilizării pe soia modificată genetic). EFSA Journal 2013;11(10):3426 [26 pp.]. doi:10.2903/j.efsa.2013.3426.

Reasoned opinion on the modification of the existing MRLs for propamocarb in spring onions and Chinese cabbage (Aviz motivat privind modificarea LMR-urilor existente pentru propamocarb în vederea utilizării pe ceapă de primăvară și varză chinezească). EFSA Journal 2014;12(8):3811 [18 pp.]. doi:10.2903/j.efsa.2014.3811.

Reasoned opinion on the modification of the existing MRLs for pyraclostrobin in swedes and turnips (Aviz motivat privind modificarea LMR-urilor existente pentru piraclostrobin în vederea utilizării pe guliile furajere și napi). EFSA Journal 2014;12(10):3872 [19 pp.]. doi:10.2903/j.efsa.2014.3872.

Reasoned opinion on the modification of the existing MRLs for tau-fluvalinate in various crops (Aviz motivat privind modificarea LMR existente pentru tau-fluvalinat pe diverse culturi). EFSA Journal 2014;12(1):3548 [49 pp.]. doi:10.2903/j.efsa.2014.3548.